पलपल संवाददाता, जबलपुर. अंतत: भाजपा के बाद कांग्रेस ने भी अपने प्रत्याशियों की पहली सूची जारी कर दी. इस सूची में जिन लोगों के नाम थे, वे समर्थकों के साथ जश्न में डूबे रहे, वहीं जो अन्य लोग टिकट की आस संजोए थे, वे निराश हो गये. ऐसे निराश दावेदारों को मनाने में अधिकृत प्रत्याशी जुट गये हैं और वे उन्हें मनाने-बहलाने-फुसलाने-दुलारने का कोई मौका नहीं छोड़ रहे हैं. जबलपुर शहर की बात करें तो जिले की 8 में से 5 सीटों पर कांग्रेस ने अपने केंडीडेट्स घोषित कर दिए, शेष 3 सीट बची है, जिन 3 सीटों पर घोषणा नहीं हुई है, वहां के दावेदार सन्निपात की स्थिति में हैं, अब वे दूसरी सूची का इंतजार कर रहे हैं और हर जतन में लगे हैं कि टिकट उन्हें ही मिले.